শনিবার পাকিস্তানের পরমাণু বিজ্ঞানী আবদুল কাদির খান বলেছিলেন, ইচ্ছে করলে পাঁচ মিনিটে দিল্লিতে পরমাণু হামলা চালাতে পারে পাকিস্তান। প্রত্যুত্তর এল সোমবার। একটি সর্বভারতীয় দৈনিককে দেওয়া সাক্ষাৎকারে ভারতের প্রাক্তন সেনাপ্রধান নির্মলচন্দ্র ভিজ বলেছেন, ‘‘ভারত শুধু পাকিস্তানের রাজধানীই নয়, সমগ্র পাকিস্তানকেই টার্গেট বানাতে সক্ষম।’’
ভিজের বক্তব্য, পাঁচ মিনিটে হামলা সম্ভব বলে কাদির খান যে মন্তব্য করেছেন, তা অসম্ভব। তিনি বলেছেন, ‘‘ধরা যাক, কাল সকালে পাক সেনাপ্রধান ভারতে পরমাণু হামলা চালানোর নির্দেশ দিলেন। তাতেও ভারতে বোমা পড়তে অন্তত ৬ ঘণ্টা সময় লাগবে। কেননা সংঘর্ষবিরতি সংক্রান্ত নজরদারি সরিয়ে তবেই হামলা চালাতে হবে।’’ ভিজ বলছেন, তার মধ্যে পাল্টা পরমাণু হামলা চালিয়ে গোটা পাকিস্তানকে মুছে দেওয়ার প্রস্তুতি নিয়ে ফেলতে পারে ভারত। পাশাপাশি নিজেদের মিসাইল ডিফেন্স সিস্টেমকেও সম্পূর্ণ সক্রিয় করে ফেলতে পারে ভারত, যা মাঝআকাশেই রুখে দেবে ধেয়ে আসা পাক ক্ষেপণাস্ত্রকে।
ভারতের হাতে যে সব পরমাণু অস্ত্রবাহী ক্ষেপণাস্ত্র এখন রয়েছে, পৃথিবীর একটা বড় অংশই তার পাল্লার মধ্যে। অগ্নি-৫ ক্ষেপণাস্ত্রের পাল্লা প্রায় ৬,০০০ কিলোমিটার। সোজা কথায়, ইসলামাবাদ, লাহৌর, মুলতান, করাচি, রাওয়ালপিন্ডি, পেশোয়ার, কোয়েটার মতো শহর তার আওতায় চলে আসছে। অগ্নি ৫-ও লাগবে না, ভারতের স্বল্পপাল্লার ক্ষেপণাস্ত্রগুলিই পাকিস্তানের সিংহভাগ ছাই করে দিতে পারে। খুব দূরের কোনও জায়গা হলে বড়জোর মাঝারি পাল্লার ক্ষেপনাত্র লাগবে।
ভারতীয় বিমানবাহিনীর প্রাক্তন উপ-প্রধান, এয়ার ভাইস মার্শাল মনমোহন বাহাদুর বলেছেন, ‘‘পাক পরমাণু বিজ্ঞানী যা বলেছেন, তা নেহাতই বাজার গরম করার চেষ্টা। আবদুল কাদির খান নিজেও জানেন, ভারতে পরামাণু হামলা চালানো মোটেই সহজ নয়। আর একবার এই ভুল করলে তার পরিণাম কী হতে পারে, সে সম্পর্কেও তিনি বিলক্ষণ ওয়াকিবহাল।’’